ঐক্য গড়ার ক্ষেত্রে বিএনপির নেতৃত্বাধীন ২০-দলীয় জোটের শরিক জামায়াতে ইসলামীকে নিয়ে কয়েকটি দলের আপত্তি আছে। বিএনপি মনে করে, বর্তমান প্রেক্ষাপটে সেটা আর বড় কোনো সমস্যা নয়। কারণ, বৃহত্তর ঐক্য হলে হবে বিএনপির সঙ্গে। তাতে জামায়াত থাকবে না। জামায়াতে ইসলামী আগের মতোই বিএনপির নেতৃত্বাধীন ২০-দলীয় জোটে। বিএনপির নেতারা বলছেন, ১৯৯০ সালে স্বৈরাচারী এরশাদ সরকারের বিরুদ্ধে যে ধরনের যুগপৎ আন্দোলন গড়ে উঠেছিল, এবার ক্ষমতাসীন আওয়ামী লীগ সরকারের বিরুদ্ধেও তেমন একটা আন্দোলন গড়তে চাইছে বিএনপি। এই ঐক্য-প্রক্রিয়ার সঙ্গে যুক্ত নেতাদের কেউ কেউ বলছেন, ২২ সেপ্টেম্বর রাজধানীর সোহরাওয়ার্দী উদ্যানে গণফোরামের সভাপতি ড. কামাল হোসেন যে সমাবেশের ডাক দিয়েছেন, সেখান থেকে একটা বৃহত্তর ঐক্যের সূচনা হতে পারে। বিএনপির মহাসচিব মির্জা ফখরুল প্রথম আলোকে বলেন, চলতি মাসের মধ্যে বৃহত্তর ঐক্য হতে পারে বলে তাঁরা আশা করছেন।